CELEX: 32013R0431
Language: hu
Date: 2013-05-13 00:00:00
Title: A Tanács 431/2013/EU rendelete ( 2013. május 13. ) az egyes Szomáliával szembeni korlátozó intézkedésekről szóló 147/2003/EK rendelet módosításáról

14.5.2013   
            
            
               HU
            
            
               Az Európai Unió Hivatalos Lapja
            
            
               L 129/12
            
         A TANÁCS 431/2013/EU RENDELETE
   (2013. május 13.)
   az egyes Szomáliával szembeni korlátozó intézkedésekről szóló 147/2003/EK rendelet módosításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 215. cikkére,
   tekintettel a Szomáliával szembeni korlátozó intézkedésekről szóló, 2010. április 26-i 2010/231/KKBP tanácsi határozatra (1),
   tekintettel az Európai Unió külügyi és biztonságpolitikai főképviselője és az Európai Bizottság együttes javaslatára,
   mivel:
   
               (1)
            
            
               A 147/2003/EK tanácsi rendelet (2) általános tilalmat rendelt el bármely szomáliai személy, szervezet vagy testület részére történő, katonai tevékenységgel kapcsolatos műszaki tanácsadás, segítség, kiképzés, anyagi támogatás vagy pénzügyi segítség nyújtására vonatkozóan.
            
         
               (2)
            
            
               Az Egyesült Nemzetek Biztonsági Tanácsa (ENSZ BT) 2013. március 6-án elfogadta a 2093 (2013) határozatot. E határozat módosította a 733 (1992) ENSZ BT-határozat értelmében bevezetett, és az 1425 (2002) ENSZ-BT határozattal részletesebben meghatározott fegyverembargót. A 2093 (2013) ENSZ BT-határozat ezért az AMISOM stratégiai partnereinek, az Egyesült Nemzetek Szervezete személyzetének és az Egyesült Nemzetek Szervezete Szomáliával foglalkozó politikai hivatalát követő missziójának támogatására szánt fegyverekhez és katonai felszerelésekhez kapcsolódó segítségnyújtás tilalma alóli eltérésről rendelkezik és részben felfüggeszti a szomáliai szövetségi kormány biztonsági erőinek létrehozásához kapcsolódó fegyverembargót.
            
         
               (3)
            
            
               2013. április 25-én a Tanács elfogadta a 2010/231/KKBP határozatot módosító és a 2093 (2013) ENSZ BT-határozatban szereplőkkel megegyező eltérésekről rendelkező 2013/201/KKBP határozatot (3).
            
         
               (4)
            
            
               Ezen intézkedések az Európai Unió működéséről szóló szerződés hatálya alá tartoznak, ennélfogva – különösen a tagállamokban tevékenykedő gazdasági szereplők által történő egységes alkalmazásuk biztosítása céljából – a végrehajtásukhoz uniós szintű szabályozás szükséges.
            
         
               (5)
            
            
               A 147/2003/EK rendeletet ezért ennek megfelelően módosítani kell,
            
         ELFOGADTA EZT A RENDELETET:
   1. cikk
   A 147/2003/EK rendelet a következőképpen módosul:
   
               1.
            
            
               A 2a. cikk helyébe a következő szöveg lép:
               „2a. cikk
               Az 1. cikktől eltérve azon tagállam illetékes, az I. mellékletben feltüntetett honlapokon szereplő hatósága, amelynek területén a szolgáltatás nyújtója letelepedett, az általa megfelelőnek ítélt feltételek mellett engedélyezheti az alábbiakat:
               
                           a)
                        
                        
                           katonai tevékenységekhez kapcsolódó finanszírozás, pénzügyi segítségnyújtás, technikai tanácsadás, segítségnyújtás vagy képzés, amennyiben megállapította, hogy e finanszírozás, tanácsadás, segítségnyújtás vagy képzés célja kizárólag az Egyesült Nemzetek Biztonsági Tanácsa 2093 (2013) ENSZ BT-határozatának 1. pontjában említett, az Afrikai Unió szomáliai missziójának (AMISOM) támogatása vagy az e misszió általi felhasználás, illetve a kizárólag az 1851 (2008) ENSZ BT-határozat 6. pontja és az 1846 (2008) ENSZ BT-határozat 10. pontja szerinti intézkedéseket végrehajtó államok és regionális szervezetek általi felhasználás;
                        
                     
                           b)
                        
                        
                           katonai tevékenységekhez kapcsolódó finanszírozás, pénzügyi segítségnyújtás, technikai tanácsadás, segítségnyújtás vagy képzés, amennyiben megállapította, hogy e finanszírozás, tanácsadás, segítségnyújtás vagy képzés célja a 2093 (2013) ENSZ BT-határozat 36. pontja szerint kizárólag az AMISOM azon stratégiai partnereinek támogatása vagy e partnerek általi felhasználás, amelyek kizárólag Afrikai Unió 2012. január 5-i stratégiai koncepciója alapján, és az AMISOM-mal együttműködésben és összehangoltan látják el tevékenységüket;
                        
                     
                           c)
                        
                        
                           katonai tevékenységekhez kapcsolódó finanszírozás, pénzügyi segítségnyújtás, technikai tanácsadás, segítségnyújtás vagy képzés, amennyiben megállapította, hogy e finanszírozás, tanácsadás, segítségnyújtás vagy képzés célja kizárólag az Egyesült Nemzetek személyzetének – beleértve az Egyesült Nemzetek Szervezetének Szomáliával foglalkozó politikai hivatalát vagy az azt követő missziót – támogatása vagy az általuk való felhasználás, a 2093 (2013) ENSZ BT-határozat 37. pontjában előírtak szerint;
                        
                     
                           d)
                        
                        
                           katonai tevékenységekhez kapcsolódó technikai tanácsadás, segítségnyújtás vagy képzés, amennyiben teljesülnek az alábbi feltételek:
                           
                                       i.
                                    
                                    
                                       az érintett illetékes hatóság megállapította, hogy e tanácsadás, segítségnyújtás vagy képzés célja kizárólag a biztonsági ágazat intézményei kialakításának támogatása, amely összhangban áll az 1744 (2007) ENSZ BT-határozat 1., 2. és 3. pontjában meghatározott politikai folyamattal; valamint
                                    
                                 
                                       ii.
                                    
                                    
                                       az érintett tagállam értesítette az Egyesült Nemzetek Biztonsági Tanácsa 751 (1992) határozatának 11. pontjával létrehozott bizottságot annak megállapításáról, hogy e tanácsadás, segítségnyújtás vagy képzés célja kizárólag a biztonsági ágazat intézményei kialakításának támogatása, amely összhangban áll az 1744 (2007) ENSZ BT-határozat 1., 2. és 3. pontjában meghatározott politikai folyamattal és az illetékes hatósága engedélyezési szándékáról, és a bizottság ezen intézkedés tekintetében az értesítést követő öt munkanapon belül nem emelt kifogást;
                                    
                                 
                     
                           e)
                        
                        
                           katonai tevékenységekhez kapcsolódó finanszírozás, pénzügyi segítségnyújtás, technikai tanácsadás, segítségnyújtás vagy képzés, kivéve a III. mellékletben meghatározott cikkekhez kapcsolódóan, amennyiben teljesülnek az alábbi feltételek:
                           
                                       i.
                                    
                                    
                                       az érintett illetékes hatóság megállapította, hogy e tanácsadás, segítségnyújtás vagy képzés célja kizárólag a szomáliai szövetségi kormány biztonsági erőinek létrehozása és a szomáliai nép biztonságának biztosítása, valamint
                                    
                                 
                                       ii.
                                    
                                    
                                       az Egyesült Nemzetek Biztonsági Tanácsa 751 (1992) határozatának 11. pontjával létrehozott bizottságot legalább öt nappal előre értesítették minden olyan tanácsadásról, segítségnyújtásról vagy képzésről, amelynek célja kizárólag a szomáliai szövetségi kormány biztonsági erőinek létrehozása, valamint a szomáliai nép biztonságának biztosítása, a 2093 (2013) ENSZ BT-határozat 38. pontjának megfelelően részletesen ismertetve e tanácsadást, segítségnyújtást vagy képzést; vagy megfelelő esetben
                                    
                                 
                                       iii.
                                    
                                    
                                       az érintett tagállam, miután tájékoztatta Szomália szövetségi kormányát ez irányú szándékáról, legalább öt nappal előre értesítette az Egyesült Nemzetek Biztonsági Tanácsa 751 (1992) határozatának 11. pontjával létrehozott bizottságot annak megállapításáról, hogy e tanácsadás, segítségnyújtás vagy képzés célja kizárólag a szomáliai szövetségi kormány biztonsági erőinek létrehozása és a szomáliai nép biztonságának biztosítása, továbbá illetékes hatóságának engedélyezési szándékáról, a 2093 (2013) ENSZ BT-határozat 38. pontjának megfelelően minden lényeges információval együtt.”
                                    
                                 
                     
         
               2.
            
            
               A 3. cikk (1) bekezdésében a c) és d) pontot el kell hagyni.
            
         
               3.
            
            
               A rendeletet III. mellékletként kiegészíti az e rendelet mellékletében szereplő szöveg.
            
         2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. május 13-án.
      
         
            a Tanács részéről
         
         
            az elnök
         
         E. GILMORE
      
   
   
      (1)  HL L 105., 2010.4.27., 17. o.
   
      (2)  HL L 24., 2003.1.29., 2. o.
   
      (3)  HL L 116., 2013.4.26., 10. o.
   
      MELLÉKLET
      
         
            „III. MELLÉKLET
            
               A 2a. cikk e) pontjában említett cikkek jegyzéke
            
            
                        1.
                     
                     
                        Föld-levegő rakéták, beleértve a hordozható légvédelmi rendszereket (MANPADS);
                     
                  
                        2.
                     
                     
                        12,7 mm-nél nagyobb kaliberű ágyúk, tarackok és gépágyúk, valamint a kifejezetten ezek számára tervezett lőszerek és alkatrészek. (Nem tartoznak ide a vállról indítható páncéltörő rakétavetők, például az RPG-k vagy a könnyű páncéltörő fegyverek, a puskagránátok vagy a gránátvetők.);
                     
                  
                        3.
                     
                     
                        82 mm-nél nagyobb kaliberű aknavetők;
                     
                  
                        4.
                     
                     
                        Irányított páncéltörő fegyverek, beleértve az irányított páncéltörő rakétákat, valamint a kifejezetten ezek számára tervezett lőszerek és alkatrészek;
                     
                  
                        5.
                     
                     
                        Energiahordozó anyagokat tartalmazó, katonai célú felhasználásra szánt töltetek és eszközök; aknák és az azokhoz kapcsolódó anyagok;
                     
                  
                        6.
                     
                     
                        Éjjellátó funkcióval ellátott fegyverirányzékok.”